
RAPORT COMUN 

asupra propunerii legislative pentru modificarea Ordonanţei de Urgenţă nr.24/2010 privind implementarea 

programului de încurajare a consumului de fructe proaspete în şcoli 

(Plx. 433/2011)

1. În conformitate cu prevederile art.95 din Regulamentul Camerei Deputaţilor, republicat, cu modificările şi completările ulterioare, prin adresa nr. Plx. 433 din 20 iunie 2011, Comisia pentru învăţământ, ştiinţă, tineret şi sport şi Comisia pentru agricultură, silvicultură, industrie alimentară şi servicii specifice au fost sesizate spre dezbatere şi avizare, în fond, cu propunerea legislativă pentru modificarea Ordonanţei de Urgenţă nr.24/2010 privind implementarea programului de încurajare a consumului de fructe proaspete în şcoli.
Pentru întocmirea raportului, Comisiile au analizat avizele primite de la Comisia pentru administraţie publică, amenajarea teritoriului şi echilibru ecologic, Comisia juridică, de disciplină şi imunităţi, Comisia pentru buget, finanţe şi bănci, avizul Consiliului Legislativ, precum şi Punctul de vedere al Guvernului.
Propunerea legislativă are ca obiect de reglementare modificarea Ordonanţei de Urgenţă nr.24/2010 privind implementarea programului de încurajare a consumului de fructe proaspete în şcoli, aprobată cu modificări prin Legea nr. 195/2010, în sensul transferării atribuţiilor şi responsabilităţilor ce decurg din derularea programului  în sarcina consiliilor de administraţie ale unităţilor de învăţământ pentru a le permite acestora să-şi aleagă furnizorii şi să contracteze direct cu aceştia. Plata facturilor şi serviciilor contractate se va face de către directorii unităţilor de învăţământ, în calitate de ordonatori terţiari de credite. În prezent, aceste atribuţii sunt în sarcina consiliilor judeţene, consiliilor locale ale sectoarelor municipiului Bucureşti şi ale comunelor, oraşelor şi municipiilor. Totodată, în scopul îndeplinirii atribuţiilor şi responsabilităţilor menţionate, se propune ca sumelor defalcate din unele venituri ale bugetului de stat să se repartizeze direct pe unităţi şcolare. 
2. În funcţie de obiectul şi conţinutul său, propunerea legislativă face parte din categoria legilor ordinare, potrivit prevederilor art. 73 din Constituţia României, republicată.


3. La lucrările Comisiilor au fost prezenţi 40 deputaţi, din totalul de 50 membri ai Comisiilor. 


4. În baza prevederilor art. 54 şi 55 din Regulamentul Camerei Deputaţilor, republicat, cu modificările şi completările ulterioare, la dezbaterea propunerii legislative au participat ca invitaţi: domnul Andrei Gheorghe Kiraly – secretar de stat în cadrul Ministerului Educaţiei, Cercetării, Tineretului şi Sportului şi domnul Barna Tanczos – secretar de stat în cadrul Ministerului Agriculturii şi dezvoltării Rurale. 

5. Potrivit prevederilor art. 75 alin. (1) din Constituţia României, republicată, şi ale art.92 alin.(9) din Regulamentul Camerei Deputaţilor, republicat, cu modificările şi completările ulterioare, Camera Deputaţilor este Cameră decizională.


Propunerea legislativă a fost respinsă de Senat, în calitate de primă Cameră sesizată, în şedinţa din 14 iunie 2011.


În urma dezbaterii, în şedinţele din 21 septembrie 2011, 25 octombrie 2011, 02 şi 22 noiembrie 2011, 21 februarie 2012,  2012, 24 februarie 2012, Comisiile au propus, cu unanimitatea voturilor celor prezenţi, respingerea propunerii legislative, din următoare considerente:

- unităţile de învăţământ nu dispun de personalul şi logistica necesară pentru implementarea prevederilor cuprinse în iniţiativa legislativă; 

- aplicarea prevederilor iniţiativei nu este posibilă deoarece nu toate unităţile de învăţământ au personalitate juridică pentru a putea organiza procedurile de achiziţii publice;

- procedura organizării achiziţiilor publice propusă este foarte laborioasă şi neclară;


- propunerea legislativă nu prevede sursele de finanţare necesare pentru acoperirea cheltuielilor, deşi are implicaţii asupra bugetelor locale ale unităţilor administrativ-teritoriale;
- prin organizarea procedurilor de achiziţie la nivelul unităţilor de învăţământ nu se mai încurajează promovarea concurenţei între producători, ceea ce poate genera costuri ridicate şi produse de slabă calitate.

